આખા કુટુંબ માટેનો આ કાર્યક્રમ હોવો જોઈએ. સૌથી પહેલું તો એ કે રોજ રસોઈ કરી આપનારી પત્ની, બહેન કે માતાને રસોઈમાંથી છુટ્ટી આપો! રોજ નાનામોટા ધક્કા ખાતાં બાળકોને કંઈ જ કામ નહીં કરાવવાનું! આ શી રીતે બને? બની શકે એક વાર પુરુષ બધું જ જાતે કરે અને આખા કુટુંબને આપે. વારાફરતી બધા પુખ્ત સભ્યો આ જવાબદારી લઈ શકે. ખાનપાનની સામગ્રીઓ આજના જમાનામાં બધી કંઈ ઘેર જ બનાવવી પડતી નથી. થોડી વાનગીઓ ઘેર પણ બની શકે, પણ તેનો આધાર ઉત્સાહ ઉપર છે. તમે કોઈ ચાંદની રાતે સૂરત નજીક ડુમ્મસના રેતીપટમાં સામાન્ય માનવીઓને મોજ કરતાં જોયા હશે તો તમને થશે કે આનંદપ્રમોદનાં સાધનો કરતાંય તેમની ખરી મજા તેમના મિજાજમાં છે, જીવનમાંથી રસ ખેંચવાની તેમની શક્તિમાં છે. અંતે તો સાચો આનંદ બાહ્ય સાધનોમાં નથી, આનંદ ગ્રહણ કરવાની માણસની દૃષ્ટિમાં છે. કેટલાક લોકો કાશ્મીરમાં બેઠાં બેઠાં પણ લોહી ઉકાળો કરી શકે છે. કેટલાક અમદાવાદની ગરમીમાં પણ ઠંડા દિમાગથી હસી શકે છે.